# Ampolla de vi

L'ampolla de vi és un recipient de vidre que permet la conservació òptima del vi i altres begudes obtingudes del raïm mitjançant la fermentació alcohòlica del most o suc. L'etiquetatge, que inclou informació com el nom, denominació d'origen i varietats, influeix significativament en la decisió de compra del consumidor. La forma, mida i color de l'ampolla afecten l'evolució i la conservació del contingut. A l'època romana, els vins s'emmagatzemaven en àmfores de 26 litres, però després de conquerir Bordeus, es van començar a utilitzar barrils de roure de 900 litres, que amb el temps es van reduir a 225 litres per facilitar-ne el maneig. Al segle XVIII, Borgonya va començar a utilitzar ampolles de vidre de 500-700 ml per emmagatzemar i transportar el seu vi. L'ampolla de vi de 750 ml, establerta a Bordeus a mitjans del segle XIX, es va convertir en l'estàndard per diverses raons pràctiques. A més, era econòmicament viable per als productors.

## Classificació de les ampolles segons la forma

La forma de l'ampolla de vi té un propòsit tant funcional com identificatiu, reflectint la seva procedència i el tipus de vi que conté. Els dissenys sense arestes faciliten una millor maduració del vi. Els noms de les ampolles sovint es deriven del seu origen geogràfic, i es poden classificar en diferents tipus basats en la seva forma, color i mida.
* Bordelesa: cilíndrica amb espatlles marcades, per vins blancs i negres. Mesura i diàmetre estàndards: 27.9 cm. i 7.66 cm.
* Borgonya: ampla amb coll llarg, per vins negres. Mesura i diàmetre estàndards: 28.7 cm. i 80.5 cm.
* Rin o Renana: alta amb espatlles estretes, vidre caramel. Mesura i diàmetre estàndards: 35 cm. i 7.6 cm.
* Champagne i Cava: ampla, parets gruixudes, per resistir la pressió. Mesura i diàmetre estàndards: 30 cm i 8.84 cm.
* Xerès: estilitzada amb coll bombat, per vins de Xerès. Mesura i diàmetre estàndards: 28.6 cm i 7.5cm
* Francònia: aplanada amb coll cilíndric. Mesura i diàmetre estàndards: 22 cm i 15 cm.
* Porto: coll llarg i espatlles poc marcades, vidre fosc.
* Chianti: curta amb forma de panxa, coberta de palla.

## Classificació de les ampolles segons el color

Tot i que la forma de l'ampolla té un valor estètic, el color del vidre és crucial per conservar el vi adequadament, protegint-lo de la llum; els colors foscos s'utilitzen per vins de guarda i el vidre transparent per vins de consum ràpid, ressaltant el color brillant dels vins joves blancs i rosats.
* Blanc: Per vins dolços, blancs i rosats.
* Verd fosc: Per vins negres i caves.
* Verd clar: Per vins blancs.
* Ambre: Per vins blancs.

## Classificació de les ampolles segons la mida

La mida estàndard de l'ampolla de vi és de 75 cl, ideal per a un consum moderat durant un àpat, tot i que la seva popularitat es deu a diversos factors. Altres mides comunes inclouen les mitges ampolles i les de quart, aquestes últimes utilitzades en espais reduïts com hotels i avions. També hi ha formats menys coneguts, com el màgnum de 1,5 litres, la Jéroboam de 3 litres, i altres mides més grans com la Mathusalem (6L), Salmanazar (9L), Balthazar (12L), Nabuchodonosor (15L) i Melcior (18L), utilitzades en ocasions especials.
El següent seria el rang de mides d'ampolles, de menor a major.
* 18cl: quart d'ampolla, Piccolo o Benjamín.
* 37 cl: mitja ampolla
* 50 cl: Frasca o ampolla de mig litre.
* 62 cl: Clavelín.
* 75 cl: ampolla regular
* 150 cl: Màgnum.
* 300 cl: Doble Màgnum
* 450 cl: Jeroboam.
* 600 cl: Imperial.
* 600-640 cl: Matusalem.
* 900 cl: Salmanazar.
* 1.200-1.280 cl: Baltasar.
* 1.500-1.600 cl: Nabucodonosor.
* 1.800 cl: Salomó.

## Referències

* 1 2 3 Rrat. «Saber-ne més: L'ampolla de vi», dijous, 21 gener 2016. [Consulta: 21 juliol 2024].
* ↑ Sió, Celler Costers del. «Per què les ampolles de vi són de 75 cl», 12-04-2023. [Consulta: 21 juliol 2024].
* 1 2 3 «Tipus d'ampolles de vi: Mesures, diàmetre, altura». avinturat.com. [Consulta: 21 juliol 2024].
* ↑ duplo. «Quantes mides d'ampolles hi ha?». jeanleon.com, 20-02-2019. [Consulta: 21 juliol 2024].

## Vegeu també

* Ampolla de cervesa